**Tată**

*Petruvio*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe tine nimeni nu te cântă,

poate pentru că nu ești Cel Ceresc,

iar pana nu e ascuțită încă

să laude și tatăl pământesc?

Nu m-ai ținut la piept ca mama,

nu m-ai hrănit la sân ca ea,

dar pasul hotărât și sus privirea

tu le-ai întipărit în mintea mea.

Mi-ai spus că drepți mi-au fost strămoșii,

că eu ca ei va trebui să fiu

și tot ca ei să-mi fie și urmașii,

că tot așa să fim din tată-n fiu.

Mi-ai spus să prețuiesc femeia,

la fel, că pot să o iubesc,

că dintre toate, sigur, una

copiilor mei mamă le va fi, c-așa-i firesc.

Mi-ai spus să nu dezgrop securea,

să chibzuiesc o cale de-a ieși

din orice-mprejurare cu înțelepciunea,

cu fruntea sus, dar fără a izbi.

Nu ai fost rege,

n-ai fost președinte,

dar trebuie măcar acum să te cinstesc

când ai urcat la cer

deși, precum am spus-o,

nu ești tu Tatăl Cel Ceresc.

Și nu cred că de cinste ai nevoie,

ci de un gând din când în când

'nălțat acolo sus în amintirea

celui ce mi-a fost tată pe pământ.